RO
C 71/18
Jurnalul Oficial al Uniunii Europene
27.2.2023
Cerere de decizie preliminară introdusă de Korkein hallinto-oikeus (Finlanda) la 9 decembrie 2022 – EP/Maahanmuuttovirasto (Cauza C-752/22) (2023/C 71/21) Limba de procedură: finlandeza Instanța de trimitere Korkein hallinto-oikeus Părțile din procedura principală Recurent: EP Cu participarea: Maahanmuuttovirasto Întrebările preliminare 1) Directiva 2003/109/CE privind statutul resortisanților țărilor terțe care sunt rezidenți pe termen lung (1) se aplică expulzării de pe teritoriul Uniunii Europene a unei persoane care, în perioada de valabilitate a unei interdicții de intrare dispuse împotriva sa, a intrat pe teritoriul unui stat membru, astfel încât șederea sa în acest stat membru era ilegală potrivit dreptului național, și care nu a solicitat în acest stat membru un permis de ședere, în condițiile în care un alt stat membru a acordat acestei persoane un permis de ședere pe termen lung pentru resortisanții țărilor terțe?
În cazul unui răspuns afirmativ la prima întrebare: 2) Articolul 12 alineatele (1) și (3) și articolul 22 alineatul (3) din Directiva 2003/109/CE privind statutul resortisanților țărilor terțe care sunt rezidenți pe termen lung sunt necondiționate și suficient de precise din punctul de vedere al conținutului, încât să poată fi invocate împotriva unui stat membru de un resortisant al unei țări terțe?
(1)
Directiva 2003/109/CE a Consiliului din 25 noiembrie 2003 privind statutul resortisanților țărilor terțe care sunt rezidenți pe termen lung (JO 2004, L 16, p. 44, Ediție specială, 19/vol.
6, p. 225).
Cerere de decizie preliminară introdusă de Sofiyski gradski sad (Bulgaria) la 15 decembrie 2022 – Procedură penală privind pe FP, QV, IN, YL, VD, JF și OL (Cauza C-760/22) (2023/C 71/22) Limba de procedură: bulgara Instanța de trimitere Sofiyski gradski sad Părțile din procedura principală FP, QV, IN, YL, VD, JF și OL Întrebarea preliminară Dreptul inculpatului de a fi prezent la proces în conformitate cu articolul 8 [alineatul] (1) coroborat cu considerentele (33) și (44) ale Directivei 2016/343 (1) este încălcat în cazul în care, la cererea sa expresă, acesta participă la ședința de judecare a cauzei prin intermediul unei conexiuni online, dacă apărarea sa este asigurată de un avocat împuternicit care este prezent în sala de ședință, iar conexiunea îi permite să urmărească desfășurarea procedurii, să indice și să ia cunoștință de mijloacele de probă, dacă poate fi audiat fără impedimente tehnice și i se asigură comunicarea efectivă și confidențială cu avocatul?
(1)
Directiva (UE) 2016/343 a Parlamentului European și a Consiliului din 9 martie 2016 privind consolidarea anumitor aspecte ale prezumției de nevinovăție și a dreptului de a fi prezent la proces în cadrul procedurilor penale (JO 2016, L 65, p. 1).